
Om forfatteren


Danny H. L. Nielsen udgav første gang Stonelegenderne i 2017, og siden hen blev den delvist omskrevet og udgivet som en miniserie på to bøger. Han bestræber sig på at skrive historier ulig andres, og holder sig derfor ikke til de traditionelle arketyper hverken for historiens udformning eller de karakterer, som måtte optræde.


Udover denne bog har forfatteren også udgivet følgende:




	Stonelegenderne – Den mørke side af skyggen


	Stonelegenderne - Brødrekrigen











Forord


Denne historie står mig særligt nær. Jeg er selv født og opvokset på Lolland, og jeg bor endda her stadig. Jeg har altid været meget glad for Lolland. De sære og underlige og skæve karakterer man finder hernede, samt de herlige områder i de stille omgivelser.


Men selv som dreng har jeg altid følt, at der var mere til øen end bare sukkerroer og vindmøller. Når det blev mørkt, måtte jeg stå op på min cykel, når jeg kørte hjem, for det var altid som om, der var noget i mørket.


Jeg har aldrig været bange for, at en røver eller anden form for lømmel skulle springe frem. Nej, jeg var ganske bange for noget helt andet, men jeg har aldrig kunnet sætte finger på præcis, hvad jeg trampede sådan i pedalerne for at undvige.


I denne historie ville jeg forsøge at fange både det fantastiske ved Lolland, men også den mørke del, som jeg altid har følt, sov under jorden.


Til det har jeg opfundet øen Mergelø, men den skal du jo til at læse om nu, så jeg vil ikke fortælle mere.










Prolog


3. december, 1999


Mergelø – Danmark









1.


”Orkanen er nu nået over Storebælt, med kurs mod Bornholm. Vindstød på op mod 200 kilometer i timen, river tage af huse, vælter træer og elmaster og forårsager mange trafikuheld. Alle broer er lukket. De fleste færger og flyruter ligger også stille. Og politiet i Sønderjylland, Fyn, Lolland-Falster og Sjælland advarer folk mod at gå udenfor.” startede Janni Brixen TV-avisen med.


Karl sad behageligt i tronen, som han plejede at kalde sin trofaste lænestol. Alligevel var det ikke uden en utryg følelse i kroppen, som intet havde at gøre med den bløde stol, han sad i. Mens han ventede på sin aftenkaffe, sendte han vinduet et blik. Regn og blade fløj gennem luften, som flygtigt blev oplyst af lampen, der stod tændt ude på verandaen. Godt 200 meter væk tegnede silhuetten af Hansens hus sig, som næsten gik i et med den mørke baggrund. Lyset i stuen var tændt, hvilket var at forvente. Normalt ville Hansen og hans kone være til bridge hos Anne og Torben Pedersen, som boede på den anden side af øen, men ikke i dette stormvejr.


Kirsten baksede med porcelænskopperne ude i køkkenet. Blandet med orkanens raseri blev det snart ældende 26 tommer fjernsyns højtalere sat på prøve. Inde i sig selv bandede han over det gamle skrammel, ikke at han nogensinde ville indrømme det, men det gjorde han. Han havde været jaloux, lige siden Hansen var kommet kørende med et spritnyt TV, som endda var et fladskærms-TV, bag på traileren. Traditionen tro var Karl og Kirsten blevet inviteret over til kaffe i dagligstuen den selvsamme dag, det nye husalter var blevet installeret. Ikke kun var det helt fladt, men billedet var bedre, og lyden var god. Hansen pralede højlydt, men det eneste, Karl kommenterede på, var kaffen, som var ganske udemærket. Indeni var han en krudttønde, der var ved at eksplodere. Karl skruede op for lyden, mens han sendte en bemærkning i Kirstens retning.


”Prøv dog for pokker at være stille, kvindemenneske. Nyhederne er startet nu.”


”Her er TV-avisen på en stormfuld fredag, godaften. Et af de steder som er hårdest ramt af orkanen, det er Lolland-Falster, og i Rødbyhavn forsøger vores reporter…”, fortsatte Janni Brixen, mens Kirsten forsøgte at overdøve hende med sine egne kommentarer.


”Ja-ja, jeg skal nok. Men kaffen laver jo ikke sig selv, vel gamle?” En lille kvinde på 52 år kom til syne i døren. Hendes ansigt var efterhånden præget af et par genkendelige rynker, men hendes hår havde bibeholdt sin stærke mørkebrune farve, hvilket var mere, end man kunne sige om Karls grå højtindede isse. I sine hænder bar hun en bakke med to kaffekopper, en sukkerskål og en kande kaffe, som fyldte stuen med en behagelig og velkendt duft.


”Nej, det er jo det, jeg har dig til, kvinde.” Der var en kærlig tone i beskeden, som blev modtaget med det samme smil, han var faldet for 28 år forinden til et svendegilde.


”48 meter i sekund et, sagde de i TV-avisen.” sagde han lavmælt, mens han skænkede kaffe til dem begge, alt imens Kirsten satte sig i sofaen, som stod ved siden af den bløde trone. ”Vi er åbenbart hårdest ramt. Ingen busser eller noget som helst.”


”Du havde vel heller ikke planer om at tage en bustur nu?” spurgte Kirsten kvikt, mens hun fandt sit strikketøj frem. ”Det er da også et værre blæsevejr.”


”Orkan.” rettede Karl.


”Ja undskyld, orkan så. Hvad er forskellen i det hele taget? Begge dele er jo blæst.”


”Vær nu stille, kvindemenneske. Jeg forsøger at høre det her.” afbrød Karl lidt irriteret. Han elskede Kirsten, men hun kunne snakke i en evighed, og ikke altid på de rette tidspunkter. Kirsten tog ikke note af det. Hun så stille med, mens hun påbegyndte sit strikketøj, som efter planen en dag skulle ende med en sweater til Karl. Målene var dog allerede fire år gamle, så hun skulle helt sikkert lægge ekstra masker til, hvis der skulle være håb om, at han kunne passe den, når den en gang blev færdig. Hvis den nogensinde blev færdig. Karl tog kaffekoppen op på maven og satte behageligt fødderne op på sin skammel, som hørte til lænestolen.


Der gik ikke mere end et par minutter, før telefonen ringede, og Karl bandede.


”Kan man da for helvede ikke få lov til at se nyhederne, uden folk ringer konstant og hele tiden.” Kirsten stoppede ham i sin bevægelse, idet hun var hurtigere oppe på benene end ham selv.


”Gamle hidsigprop! Bliv dog siddende, jeg tager den. Så kan du se dine nyheder i fred.” afsluttede hun med et kvikt smil. Karl valgte ikke at svare, men lænede sig blot tilbage og så videre, mens Kirsten gik tilbage til køkkenet. Det havde været Karl, som havde insisteret på, at telefonen skulle forblive bandlyst fra stuen. Det var et forstyrrende element for hans fjernsyn, som var hans faste holdepunkt. En måde at starte morgenen på - såvel som at afslutte aftenen. Ingen undtagelser.


Grafikken for vejret kom på skærmen, som tydeligt viste orkanen i en rød nuance omgivet af et blåt felt, som indikerede, hvor der blot var tale om storm. Mergelø, som er en halvø forbundet med det nordlige Lolland, vest for Fejø og stik nord for Utterslev, var placeret midt i det røde område.


”Luk døren for pokker!” krævede Karl fra sin lædertrone, da Kirstens stemme formåede at rejse helt ind i dagligstuen. Han lyttede ikke til, hvad hun sagde, men forstod blot, at hun stadig var i røret med hvem end, der ringede efter klokken 21:05 på en stormfuld aften. Hun svarede ikke, og lukkede heller ikke døren, men til Karls tilfredsstillelse blev hun stille.


Orkanen udenfor rasede videre, og Karl kunne høre, at taget fra hans veranda kæmpede for at holde sig på plads. Han havde tænkt på at forstærke det gamle tag med et par brædder, men havde i sidste ende ment, at nyhederne sikkert havde overdrevet, da de udsendte varslet om orkan. Nu fortrød han sin beslutning om at lade være. Ikke at han ville indrømme det, hvis nogen spurgte ham direkte. Han kiggede igen ud ad vinduet og konstaterede, at billederne i fjernsynet af væltede biler og træer ikke bare var en overdrivelse.


Det var i virkeligheden en århundredets orkan.


De skrigende vindstød kunne mærkes i hele huset, så voldsomt at selv lysekronen ved spisebordet raslede hver gang, at der kom et pust. Den usikre følelse sad stadig i kroppen på ham, især imens han kiggede ud i mørket. Huset virkede pludselig ikke så stabilt længere, som det ellers altid havde gjort, og Kirstens stilhed var også blevet en ubehagelighed fremfor en redning fra støj og plaprer.


”Kirsten?” kaldte han ud i køkkenet. Han hørte hendes stemme igen, men det var stadig ikke et svar til ham, men til telefonen. Et øjeblik efter hørte han røret blive lagt på.


”Hvem var det?” spurgte han. Kirsten stod i døråbningen og kiggede på ham uden at sige noget som helst. ”Kirsten?” Hendes ansigt var mørkt, og udtrykket i hendes øjne mindede Karl om den ubehagelige følelse, han havde i hele sin egen krop. Hun kan også mærke noget. Det er ikke stormen, det er noget andet. Jeg ved ikke, hvad det er, men jeg ved, at hun også kan føle det.


”De…” Hendes stemme var ikke meget mere end en hvisken. Karls hjerte satte først farten gevaldigt ned. Hendes øjne var våde - men ikke af sorg. Det var frygt, hendes øjne gemte på, så intenst at det med det samme smittede af på Karl, hvis hjerte tog til i fart ved hendes næste ord. ”De har virkelig gjort det, Karl. Det… Det er tid.”


Ingen af dem sagde noget. Den eneste lyd var fjernsynet, som fortsatte med at vise billeder af væltede træer, hustage med store huller i og den nådesløse vind, som herskede på den anden side af huset. Ingen af dem turde så meget som at trække vejret.


”Vi anbefaler at alle bliver inde døre.” forklarede en politichef i fjernsynet.


Karl sad blot, mens Kirsten blev stående, og de kiggede på hinanden et øjeblik, som trak sig ud i en uendelighed. Huset gjorde et ryk med et kraftfuldt orkanstød, som fik både Karl og Kirsten til at hoppe i takt.


”Vi må væk, Karl.” Hendes stemme var ikke længere sløv og lavmælt men desperat.


”Vi kan ikke tage af sted i det vejr. Alt er spærret.” Karl sprang op af tronen og spildte kaffe over både gulv, bord og hans elskede stol. ”Hvem var det, som var i telefonen?” Han ænsede ikke, at hans elskede stol ville få pletter, når kaffen tørrede ind.


”Vi kan ikke blive her, Karl. De kommer.”


”Kirsten. Hvem ringede?” Kirsten var allerede på vej op på første sal med en taske i hånden. ”Kirsten?!” Karl løb efter hende. Hun var allerede i gang med at smide tilfældigt tøj ned i tasken, da han kom ind på deres soveværelse. ”Kirsten, hvem ringede?” prøvede han beroligende. Men hun var alt for oprørt til at kunne svare afslappet, så det endte med en halv råben i højt tempo.


”Det var Jytte.”


”Hvad er der sket?” Kirsten pakkede videre og skulle til at tage tasken og bane sig vej forbi ham. ”Kirsten!” Han spærrede vejen for hende med armen.


”Det var Jytte, Karl.” Tårerne sprang frem på hendes kinder, mens hun endelig så på ham med opgivende øjne. Karl vidste godt, hvad hun ville sige, men han havde brug for at høre det for at tro det. ”Det var Jytte.” snøftede hun igen, mens Karl forsøgte at lægge armene omkring hende. Hun tog et skridt tilbage. ”De fik fat i John. De trak ham ud i gården, og… Hun skreg, Karl. De tog ham med, og så kom de tilbage og tog hende. De kommer i aften, Karl.” Orkanen rykkede endnu en gang i huset. Kirsten banede sig vej forbi ham, mens hun sagde mere for sig selv end til ham.


”De kommer i stormen.”


Karl måtte støtte sig op ad dørkarmen for ikke at vælte. Han havde kendt John i længere tid, end han havde kendt Kirsten. Det var hans svendegilde, der havde ledt til Karls og Kirstens ægteskab. Det var endda John, som havde introduceret dem for hinanden. Karl havde levet hele sit liv på Mergelø, og hans far før ham, og hans far før ham, men Kirsten kom fra Lolland. Fra Horslunde for at være præcis. Hun kendte John igennem Jytte, og som så mange andre tilfældigheder endte det med, at Karl og Kirsten så hinanden i øjnene for første gang til Johns svendegilde for 28 år siden.


”Karl!” kaldte hun nede fra stueetagen. Han trak sig ud af sine tanker og løb ned af trappen, hvor Kirsten allerede stod med støvler og jakke på. Han hoppede selv i noget overtøj og begav sig ud i den nådesløse orkan, som rev i deres tøj og ansigter, da de forlod det skælvende hus. Kaos, var den eneste tanke, Karl kunne mønstre. Kirsten gik forrest - stærkt forfulgt af Karl, som tog en hånd op for ansigtet for at beskytte det mod blæsten og skidtet, der hvirvlede vildt omkring dem. Lyset i Hansens hus var stadig tændt. Der var ingen tid at spilde. Kirsten kæmpede for at komme frem til bilen, som holdt i indkørslen, idet en tagsten fløj af deres tag og landede lige ved siden af hendes venstre ben. Hun skreg af skræk og tog sig til benet.


”Er du okay?” Karls stemme druknede næsten i larmen af orkanen, som fortsat sendte voldsomme vindstød imod dem, hvilket gjorde det svært at holde balancen. Der er ingen måde, hvorpå verandaen kan holde til det her i længden, nåede han at tænke, før det gik op for ham, hvor ligegyldig den tanke var nu. De kommer i stormen, det var det, Kirsten havde sagt, og stormen var her, så det ville de også snart være. Der var en smule blod på Kirstens sko, men hun valgte at ignorere det og skyndte sig videre mod bilen. Flere tagsten rev sig løs, og med mere held end forstand nåede de bilen uden flere skrammer og satte sig ind i den.


”Skynd dig, Karl.” Kirsten smækkede døren så hårdt, at det lød som om, den skulle til at falde af sine hængsler. Karl stak nøglen i med en rystende hånd og drejede. Bilen knurrede og hostede, men der skete ingenting.


”Prøv igen. Skynd dig for pokker!”


”Fandens!” Karl prøvede igen men uden held.


”Giv den noget choker...”


Karl trak i chokeren for at give bilen en opstartshjælp. Den knurrede og hostede igen, men der skete ikke mere end det. Bilen var ældre end Tv’et, men den havde trods alt aldrig fejlet dem før. Han prøvede igen, men resultatet var det samme. De kiggede på hinanden, mens bilen rykkede sig voldsomt af endnu et orkanstød. Der var både en forståelse af situationen og en fortvivlelse at spore i Kirstens øjne. Der lød et brag fra bilens bagrude, og de begge skreg i panik. Tagstenen lå på bagsædet, og vinden banede sig vej ind i bilens kabine gennem den smadrede bagrude. Bilen ville ikke starte. Ganske vist var den gammel, delvist rusten, og sjældent fyldt for mere end halvtreds kroners benzin ad gangen, men alligevel var der kun en åbenlys grund til, at den ikke ville starte - i hvert fald i Karls eget hoved. Han prøvede motoren en sidste gang.


”Sabotage!” bandede Karl, mens han slog i rattet. Han kiggede sig omkring i afmagt, idet han så lyset fra nabohuset.


”Hansen.” nøjedes Karl med at sige, idet de begge sprang ud af bilen og satte kurs med Anders og Ida Hansens hus. Der var lidt over 200 meter, som virkede mere som to kilometer i den voldsomme vind. De gik side om side med hænderne foran ansigterne for at kunne se mellem deres fingre med bukkede hoveder. Træerne omkring huset knagede højlydt under det enorme pres, de var udsat for. Karl tog fat i Kirstens hånd i et forsøg på at kunne blive sammen i mørket, imens de kæmpede en hård kamp for at komme sikkert fremad. Pludselig blev Karl stoppet af Kirstens hånd, som nægtede at rykke sig længere. Han kiggede tilbage på hende og så, at hun stod og stirrede ud i mørket, som var hun fanget i en trance. Han fulgte hendes blik og så til sin rædsel en pige stå med flagrende kjole midt på vejen ned til deres hus. Hendes mørke hår fløj rundt omkring hovedet på hende, som fik det næsten til at se levende ud.


”Lillian?” råbte Karl, men hun svarede ikke. ”Umuligt…” mumlede han for sig selv. Pigen reagerede ikke, men stod bare og kiggede på dem. Kirsten, derimod, blev vækket fra sin trance og tyssede højlydt på Karl.


”Stille Karl. Vi må væk.” Hun satte fart mod nabohuset igen, mens hun trak Karl med sig.


”Det var Lillian, Kirsten.” Han sendte igen pigen et blik, som nu pegede mod dem, mens hun råbte noget, han ikke kunne høre over vindens støj. Lige før han drejede hovedet væk, så han flere skikkelser bag hende, som kom frem fra mørket af.


”Sludder” råbte Kirsten. Forpustet fulgte han Kirsten i retning af Hansens hus i håb om at kunne søge tilflugt. De løb alt, hvad de kunne, mens de hørte råb ikke langt bag sig. Det var som om, at hele verden truede dem på livet fra alle retninger. De nåede døren og bankede på, men der var intet svar. Karl prøvede dørhåndtaget, men døren var låst fra indersiden af. Stemmerne bag dem kom tættere på, så Kirsten trak ham med rundt om huset.


”Bagdøren.” råbte hun, mens hun løb alt, hun kunne. Et voldsomt vindstød bremsede deres hastige spring, og halvdelen af et træ flækkede af sin stamme og landede foran dem. Det landede kun en halv meter fra dem. Instinktivt kiggede de begge op mod træet, og der så de noget, der fik dem begge til at glemme stemmerne bag dem, som stadig nærmede sig hurtigere, end de havde løbet. Nu stod de begge og kiggede målløse og forfærdet på træerne foran dem, hvis grene beklagede sig mere højlydt end de andre træer. De spændte reb deltog i larmen af vindstød og knagende træer. Kirsten skreg, og Karls ben gav op i frygt, så han sank sammen i knæ. Stemmerne var nu lige bag dem, men de ænsede dem ikke. For i træerne så de blot Anders og Ida Hansen hænge som to kludedukker, der svajede frem og tilbage i vinden, mens deres udspilede øjne afslørede deres sidste frygtsomme tanker, da de indså, hvad der skulle blive af dem. Kirsten faldt om i en pøl af blod, som stammede fra et hul i hendes hoved.


Det var Lillian, dette er jeg sikker på.


Et kort åndedræt efter blev alting sort for Karl.










Det gule hus


En dag i juni, 2018


København – Danmark









2.


”Tro ikke, at jeg er en kujon eller, at min mentale kapacitet er så lav eller drænet, at jeg ikke forstår konsekvensen af mine handlinger. Det er heller ikke på grund af mit misbrug af narkotika, jeg vælger ikke at trække vejret, efter at disse, hastigt nedskrevne sider, er færdiggjorte. Jeg håber, at når du har læst dette brev, at du vil forstå, at det hverken er af frygt eller svaghed, jeg har valgt at tage mit eget liv. Narkotika har gjort mine dage tålelige, men nu er jeg løbet tør for penge og stoffer, og for første gang i lang tid tænker jeg klart nok til at tage modet til mig. For selvom jeg kun har levet i 19 år, har jeg allerede nu set, at selv døden ikke nødvendigvis betyder enden på ens lidelser.


Tværtimod.


Jeg har lært, at nogen af de værste skæbner først indtræffer efter døden, og det er med oprejst pande, jeg går mod så usikker en fremtid, som jeg kan. Dette er den eneste måde, hvorpå jeg kan slå tilbage på, og den eneste måde hvorpå jeg kan redde mit barn. Den eneste følelse, der må være lige så gammel og grundfæstet som frygten for det ukendte, må være en moders kærlighed til sit barn. Selv før de er født, er forbindelsen stor nok til at drive kvinder til, hvad andre må opfatte som vanvid. Med dette brev håber jeg at kunne fjerne denne misforståelse, og samtidig vil jeg forsøge at fortælle sandheden om Mergelø og Johan Textor, som jeg dræbte for knapt ni måneder siden. Det er sandt, at der var en efterforskning, og det er også sandt, at selvom mit navn var nævnt i sagen, var det kun flygtigt og uklart.


Jeg ved, hvad du tænker, når du læser denne tilståelse. Susan Klausen var kun nævnt flygtigt i medierne, som pigen der var løbet hjemmefra, men snart vendte hjem til sine forældre i Hellerup. Sådan en plaget pige vil finde på hvad som helst for at gøre sit triste liv endnu mere interessant, om det er ved at spinde en berømthed ind i sit liv, eller ende sit eget for opmærksomheden. Og det er sandt, at efter mine oplevelser på Mergelø, har jeg svært ved at skelne mellem, hvad der er virkeligt, og hvad der blot er en manifestering af mørke tanker, for galskaben har med sikkerhed taget hold i mig. Men jeg forsikrer dig kære læser, Mergelø er helvede på jorden, og jeg har myrdet djævlen.”


Jørgen Henningsen sank en klump. Det var ikke sådan, han havde forestillet sig en stille tirsdag morgen, da han, som altid, ankom før alle andre på redaktionen; Nyheden, hvor han arbejdede som fotograf og kameramand. Til tider lavede han også research, hvis en deadline var presset, og en journalist ikke kunne nå det hele uden hjælp. Så spurgte man Jørgen. Udover det, så spurgte man ikke Jørgen om særlig mange ting. Ikke fordi folk var uvenlige, eller fordi Jørgen var en ubehagelig fyr. Mere fordi Jørgen bare var Jørgen. Nem at glemme i mængden.


Solen var allerede klatret over de høje bygninger, der udgjorde en del af Storkøbenhavn. Jørgen var vågnet efter en god nattesøvn klokken 5:55 som altid. Jane lå stadig og sov ved siden af ham. Som altid havde han taget sit tøj i hånden og havde sneget sig ud i køkkenet, før han tog et par hyggebukser og en løs t-shirt på. Derefter stod det på hans vante morgenritual, der bestod af blandt andet; give deres Golden Retriever, Buster, mad og sørge for, han kom ud og tisse; fodre sig selv, tage et bad og tage tøj på, og efterhånden som resten af familien stod op, sige godmorgen og farvel. Jørgen var som regel den første på kontoret, og selvom det var tidligt, var luften allerede frisk og varm, så Jørgen var overordnet i godt humør. Det var god skik, at den første på kontoret tog sig af postkassen.


Normalt var det henvendelser om dårlig service i den lokale restaurant, elpriserne var for høje, klager over en gammel bygning der skulle rives ned, eller det sjældne tip om korrupte politikere eller forretningsmænd. Men denne morgen var der en stor brun konvolut, som havde fanget hans opmærksomhed. Den havde ingen afsender, og modtager var håndskrevet med en skæv, usikker håndskrift.


Foruden brevet, som mere virkede som et mindre manuskript end et selvmordsbrev, var der også en stak gamle avisudklip fra en lokalavis på Lolland-Falster. Nogle mere end tyve år gamle. Han forsøgte forgæves at synke en klump i halsen, mens han kiggede væk fra brevet og tildelte de andre artefakter sin opmærksomhed. Et hurtigt kig afslørede, at de omhandlede en maler på en lille ø ude for Lollands kyst ved navn Mergelø. Der var også en række fotografier, flere af dem delvist slørede og utydelige. Hvem end, der havde fremkaldt dem, havde hverken været professionel fotograf eller fremkalder. Jørgen var en stille og from mand, men hvis der var noget, han hadede, så var det folk, som troede, at de var professionelle fotografer, bare fordi de har investeret en mindre formue i et spejlreflekskamera. Alt for ofte så han halvhjertede billeder med solen direkte ind i linsen, overeksponerede blitz billeder, dårlig framing og folk med røde øjne. Han havde ikke tid til at nærstudere dem nu, men et hurtigt kig afslørede ingen umiddelbar sammenhæng i de ringe fotografier. Der var et par fotos af malerier, forskellige huse, både udvendigt og indvendigt, men ikke noget som fangede hans interesse. Der var også et kort over Danmark. Det var år siden, han sidst havde set et. Det var ikke siden, han selv var dreng, og hans far insisterede på, at han skulle være navigatør på passagersædet.


”Bare følg vejen med fingeren, knægt. Lige så let som at cykle”, havde hans far sagt til ham, mens han sad og kæderøg bag rattet. Men Jørgen blev altid dårlig af at læse kortene i bilen, hvilket ofte resulterede i, at den røde Lada drejede forkert den ene gang efter den anden, hvilket kun fodrede hans fars iltre temperament. Nu var Jørgen ikke længere en dreng, og han sad ikke i den røde Lada, men ikke desto mindre fik han stadig kvalme, da han foldede kortet ud. Det stank af tobak, præcis som hans fars cigaretter. Han kunne næsten høre ham klø sig i skægget for ikke at råbe ad Jørgen, at han skulle tage sig sammen. Rigtige mænd blev ikke dårlige i bilen. Tonen i brevet, og faktummet at kortet delte samme konvolut, fik hans mave til at slå kolbøtter. Hans øjne fulgte ufrivilligt veje, som han havde kørt med sin far bag rettet som knægt. Et diffust sted på Fyn var der en cirkel tegnet med en tyk rød tusch. Bare følg vejen med fingeren, knægt. Hårene på hans nakke begyndte at rejse sig, og sveddråber sprang frem på hans pande, da han læste teksten med de samme røde bogstaver.


”Det er her, du finder mit lig.”


3.


”Du er helt sikker på, at vi gør det rigtige?”


”Hold nu op, Jørgen!” svarede Charlotte Dueholm. Hun stak cigaretten i munden og trak vejret dybt. ”Der er ikke nogen grund til at involvere politiet, før vi ved besked med sikkerhed.”


”Jeg mener bare…”


”Hold så kæft, Jørgen! Jeg sværger ved Gud, til tider er du fandeme en større kælling, end jeg er!” Jørgen kørte bilen, mens Charlotte sad med konvolutten og undersøgte indholdet. De var kommet et godt stykke forbi Storebæltsbroen, men det var allerede hendes fjerde eller femte cigaret. Jørgen kunne ikke fordrage lugten af tobak, og røg sved altid i øjnene på ham. Han turde dog ikke sige noget til Charlotte. Charlotte var hans chef på redaktionen, men det var ikke derfor, Jørgen ikke ville konfrontere hende med hendes beskidte vane i bilen. Nej, Charlotte sagde man simpelthen ikke imod, især ikke om morgenen.


Da hun var mødt ind på arbejde, fik hun øje på Jørgen, som bare sad og stirrede tomt ud i luften. Foran ham lå en masse dokumenter spredt ud på bordet. For en gang skyld havde hun spurgt ham, om han var okay. Det var han ikke. Langt fra. Den halvtykke lille mand med det brune hår og overskæg var på bristepunktet. Han viste hende brevet og kortet, og kort tid efter sad de i bilen sammen på vej mod den røde cirkel et sted på Midtfyn.


”Om én kilometer, drej til venstre.” udbrød en mekanisk kvindelignende stemme fra GPS’en. Bare følg vejen med fingeren, knægt. Og ikke noget med at blive dårlig denne gang. Jeg kører ikke forkert én gang til på grund af dig.


”Vi er der om lidt. Om vi ringer til politiet nu eller om fem minutter gør ingen forskel. Desuden kan det jo være, at vi bare kører ud til et tomt hus. Hvad helvede skal vi så forstyrre politiet for?” Jørgen svarede ikke, for han vidste, spørgsmålet var retorisk. Charlotte sagde det lige så meget for at overbevise sig selv, som Jørgen. Hans kvalme var stadig ikke forsvundet. Om muligt var den kun blevet værre, jo tættere de kom på deres destination. Det var meget muligt, at Charlotte havde ret. De kørte sikkert forgæves ud til et tomt hus. En eller anden åndsvag teenagers ide om en practical joke. Hvem helvede sender alligevel selvmordsbreve den dag i dag? Er der overhovedet nogen, som skriver dem længere? Han kunne godt huske i sine teenageår, at der var flere historier med folk, der havde skrevet et brev, før de havde taget livet af sig selv. Typisk var brevene korte og var direkte henvendt til familien eller kærester, hvor de enten fik skylden for selvmordet eller blev tilgivet. Han kunne dog ikke huske i sit voksenliv, at han så meget som havde hørt om et selvmordsbrev. Men noget i ham kunne ikke lade være med at forvente, at det de ville se i det hus, ville hjemsøge ham for altid. Han kiggede over på Charlotte, som sad dybt begravet i brevet, som han selv blot havde læst den første side af. Hendes mørke hår var sat op i en hestehale, så hun kunne jonglere både smøger og konvoluttens indhold på en og samme tid med varm kaffe i et papkrus fra Cirkel K. Hun rettede på sin små firkantede briller, da hun skiftede side.


Jørgen drejede til venstre. Følg vejen med fingeren, Jørgen. Følg den derhen hvor du absolut ikke vil hen. Din krop fortæller dig, at du skal løbe din vej, at du skal vende om. Men følg nu bare vejen med fingeren, knægt. Bliv ikke dårlig denne gang. Om et par hundrede meter ville de være fremme ved deres destination. Jørgen sank en klump, da han kørte op til et lille gult hus med en stærkt overgroet forhave.


Det var helt sikkert forladt. Havde det været en almindelig juni måned, ville man knapt kunne se de krakelerede gule vægge, som skjulte sig bag et forvokset levende hegn, som bestod af flere forskellige hække, der på kryds og tværs var vokset ind i hinanden. I stedet for stod der visne afskygninger af noget, der skulle have været et levende hegn. Sommeren var hård, og regnen var sparsom. Størstedelen af Danmark var forvandlet fra grønt til brunt på mindre end fjorten dage. Tørt græs stod knæhøjt, og indkørslen var fyldt med gamle planker, sorte affaldssække fyldt med alverdens skrammel, lige fra morgenmadspakker til murbrokker. Der stod en rusten cementblander og en gammel trillebør, som havde set bedre dage. Prikken over i’et var en gammel rusten Lada, som kun havde tre hjul, og stod diffust placeret i indkørslen. Var det her, hans gamle far havde endt sine dage? I stedet for et plejehjem på Nordsjælland hvor han havde fået et opkald fra klokken otte om aftenen. En kvinde i telefonen havde fortalt ham, at hans far var død, og at de skulle finde tid til at sørge for boet. Hans far var begravet mindre en uge senere. Den gamle røde Lada var for længst endt på lossepladsen. Og den der stod her i indkørslen, var ikke rød men grå. Men var det her folk med Lada endte efter de døde? Var det her, hans fars spøgelse eller ånd huserede. Halvt fuld om eftermiddagen med en Tuborg i den ene hånd og et vejkort i den anden. ”Bare følg vejen, Jørgen. Bare følg vejen.” ville han jamre i al evighed, eller indtil Jørgen selv endte ved det gule hus og måtte sidde ved siden af sin far i Ladaen og følge vejen, til han kastede op igen og igen. Området var så rodet og overgroet, at Jørgen måtte trække bilen ind til siden af den smalle landevej i stedet for at bruge indkørslen. Jørgens opmærksomhed var så optaget af det lille gule hus og hans egne tanker, at han næsten glemte at bremse i tide.


”For helvede, Jørgen!” Udbrød Charlotte pludselig højlydt. ”Prøver du på at slå os ihjel?” Jørgen trampede på bremsen. Bilen holdt i en næsten 30 graders vinkel på vej ned i grøften, som løb langs landevejen. ”Bak for fanden!”


”For pokker! Undskyld!” Mumlede han, mens han slog bilen over i bakgear og parkerede mere sikkert langs landevejen. Ja, så fandt du da endelig vej, Jørgen. Velkommen. Det er her, du finder mit lig. Charlotte var den første til at gå ud af bilen. Konvolutten lod hun være i bilen, men kaffekoppen og smøgen skulle med. Jørgen trådte langsomt ud og stod et øjeblik og bare kiggede på det gule hus. Der var næsten ingen vind, og solen stod allerede højt på himmelen, men alligevel gøs han. Taget var fyldt med mos, og gennem vinduerne kunne han ikke se andet end ødelagte vægge og noget gammelt skrammel i form af planker, koste og spande blandt andet ragelse.


”Kom så, Jørgen!” Sagde Charlotte. Bestemtheden i hendes stemme var svundet ind til, at det blev mere et spørgsmål end den slags ordre, som han var vant til at få. Jørgen fornemmede at den selvsamme frygt, som havde sat sig dybt i ham, også havde fundet fæste i hende. Jørgen fulgte med op til døren. ”Så gå dog ind, Jørgen. Du er manden her.” Charlotte trådte til side, og lod Jørgen komme til. Han tog tøvende fat i håndtaget.


”Den er låst.” konkluderede han lettet. I et øjeblik håbede han på, at det ville tilfredsstille hende, og de kunne hoppe tilbage i bilen og køre væk derfra.


”Prøv igen. Og læg lidt kræfter i den her gang, den binder sikkert bare.”


Jørgen prøvede igen, og på trods af at han lagde hele sin fulde vægt i (som bestemt var over gennemsnittet), gik døren, til hans store lettelse, stadig ikke op. Det eneste der skete, var, at karmen gav et par knirkelyde fra sig, men intet som tydede på, at døren var ved at give efter.


”Som sagt. Den er låst, vi er vist taget afsted forgæves.” Jørgen havde forventet et svar lige ved siden af sig, men i stedet for kom det fra hjørnet af huset, hvor Charlotte allerede var på vej rundt om.


”Der må være en anden vej ind.”


”Charlotte… Måske vi skulle…” men hun var allerede forsvundet rundt om hjørnet. Jørgen stod et øjeblik og tøvede, men som en skræmt lille dreng fulgte han alligevel med. ”Charlotte, vent!” Da han kom rundt om hjørnet, stod Charlotte som fastfrosset ved et vindue og kiggede ind. Hun ænsede ham ikke, da han kom nærmere. Ikke før han var helt henne ved hende.


”Der.” sagde hun blot og pegede med en skælvende hånd. Jørgen havde aldrig set noget kaste Charlotte ud af fatning, lige ud over deres journalist Kim Petersen, men dette var anderledes. Charlotte var bange. Der på gulvet lå en blå sovepose, som så ud til at være ganske ny. Der var ikke nogen mennesker at se, men det var tydeligt at se, at huset var blevet brugt for nyligt. Gulvet var støvet og rodet, men man kunne tydeligt se fodspor i det hvide pus, der var faldet fra væggene på gulvet. Jørgen ville gerne bringe politiet på banen igen, men han vidste, hvad hun ville svare. Han ville blive bedt om at holde sin kæft og hoppe ind ad vinduet. Det stod let på klem. Selv hvis Susan Klausen skulle findes død i huset, ville hun stadig insistere på, at de var de første på stedet. En historie er trods alt bedst, når den er frisk. Og hvad ville være friskere end en død teenager og en konspirationsteori om en afsides lille ø nord for Lolland, sammenkoblet med selvmordet på en landskendt maler.


Før Charlotte beordrede ham til det, gik hans krop mod hans gode vilje til handling. Jørgen greb fat om vinduesrammen og trak den op. Den gled overraskende let op. Den var helt sikkert blevet brugt for nyligt. Han trak sig med noget besvær op ad karmen og ind i huset. Charlotte sagde intet, mens han kluntet fik hevet sig selv op. Luften var fyldt med støv, og der stank af pis. Udover, hvad Jørgen formodede, var byggematerialer efterladt af de tidligere ejere, bestående af blandt andet en trappestige, planker, spande, pensler og nogle gamle bøtter maling, malerruller og et par jernrør, samt en masse gennemsigtigt plastik, var der også en masse skrald fra chips poser og gamle sandwich, øl og sodavandsdåser, et par kanyler og poser med rester af noget hvidt pulver, samt en masse andet skrammel, som var svært at definere på afstand.


”Hjælp mig op.” Charlotte var på vej ind, men sad fast i karmen. Jørgen gav hende en hånd og fik hende indenfor. ”Fy for helvede, hvor der stinker herinde.” sagde hun med et ærme for næsen. Hun havde kastet cigaretten bort for at kunne klatre ind i huset. ”Tag nogle billeder af det der. Jeg kigger mig lige omkring. Jeg tror ikke, hun er her.” Jørgens krop var stadig i beredskab. Hver fiber i hans krop var spændt, hvert øjeblik frygtede han, at han ville se noget, han aldrig ville glemme. Måske hans far ville springe frem fra et hjørne med et landkort i hånden. Tvinge ham ud i Ladaen i indkørslen og få ham til at følge kortet, så de sammen kunne fare vild i efterlivet for evigt. Næsen i kortet, knægt. Følg nu bare for helvede vejen, lige i døden Jørgen. Følg med mig for evigt. Men hans far var der ikke, og tanken var latterlig. Jørgen fandt sit trofaste kamera frem fra en skuldertaske og tog et par billeder af soveposen og skraldet. Den håbefulde tanke om, at det var en practical joke, poppede op i hans sind igen. Hvert øjeblik kunne der hoppe et par unge knægte frem og råbe bøh i kor og løbe deres vej, når Jørgen vendte sig i skræk for at få fat i dem. Til hans skuffelse skete det aldrig. I mellemtiden gik Charlotte dybere ind i huset. Det var ikke særlig stort, men bestod af mindst tre rum nedenunder.


”Jeg går lige op.” sagde Charlotte fra et andet rum.


”Okay.” svarede Jørgen fraværende. Når først han var optaget af at tage billeder, havde han en tendens til at glemme tid og sted omkring sig. Med fuld koncentration tog han billeder af alt, der kunne have en relevans. Soveposen så ny ud, men den var tydeligt brugt. Der var fyldt med sandwichkrummer og chips rester i og omkring den, som han omhyggeligt tog billeder af. Lyset var forfærdelig dårligt, og han havde ingen lamper, han kunne stille op. Alligevel opførte han sig ikke anderledes. Selv med dårlige ingredienser kan en mesterkok lave et festmåltid. Han fandt også fire kanyler, alle sammen tomme, samt en masse skrald fra junkfood. Han gik ind i de andre rum, men de lod ikke til at være blevet brugt. Det var kun det store rum, der var stuen, som indeholdt noget som helst af interesse. De andre rum indeholdt planker, malebøtter, koste og en stige. Alt tydede på, at nogen en gang havde besluttet sig for at give hele huset en kærlig hånd, men af den ene eller den anden grund var de aldrig kommet videre. Han var så optaget af at fange lyset, så godt som man nu kan i en faldefærdig bolig, at han slet ikke havde lagt mærke til, at Charlotte var gået op ad trappen. Det var ikke før, hun skreg, at han blev trukket ud af sin trance.


”Charlotte?” kaldte han. Hun kom løbende ned ad trappen og styrtede hen mod den låste hoveddør. Hun sparkede til den, men den ville ikke åbne. Jørgens hjerte hamrede i brystet på ham.


”Luk mig nu ud! Fuck, jeg skal have luft. Fucking syge kælling.” Jørgen prøvede at forstå, hvad der foregik, men Charlotte sagde ikke noget sammenhængende andet end en lang række bandeord. ”Det fandeme for sygt. Jeg skal ud, jeg skal ud nu!” Hun fandt låsen til døren, på trods af at den var rusten og gammel, fik hun låst den op. Da først hun kom ud af huset, knækkede hun forover og kastede op i den overgroede forhave. Se Jørgen, hun fulgte bare vejen med fingeren, ligesom dig. Du kan også komme med.


”Hvad så du?” spurgte Jørgen flere gange forgæves. Mellem voldsomme vejrtrækninger og rystende kramper kiggede hun seriøst op på ham. Hendes mascara var løbet og havde tegnet sorte streger ned ad hendes hvide kinder.


”Jørgen.”


”Ja?”


”Jeg ringer til politiet.” Charlotte hev efter vejret og tørrede sine øjne, mens hun talte. ”Du går op og tager et par billeder. Jeg er ked af det, men vi skal bruge det, Jørgen. Bare… vær klar. Det er fandeme for ulækkert.” Jørgen skulle til at protestere, men hun vinkede ham væk, mens hun trak en smøg frem og tændte den med skælvende hænder. ”Og Jørgen… Skynd dig lidt, vi skal være væk før politiet stiller spørgsmål.” Bagefter trak hun sin telefon frem og ringede 1-1-2.


Jørgens krop gik igen ind i huset og begyndte at gå op ad trapperne. Han havde ikke lyst, og kvalmen blev stærkere i takt med, at han tog et trin længere op ad trappen. Det næste trin knirkede mere end det forrige, og det virkede som om, hver gang han tog et skridt, fik trappen to nye trin for enden. Efter en evighed var han ved vejs ende, og han forstod pludselig hvorfor, Charlotte havde brug for at kaste op. Kvalmen blussede op i ham igen, og han måtte kæmpe for ikke at kaste op på stedet. Du fandt endelig vejen, Jørgen. Du fandt destinationen. Godt gået knægt. Susan Klausen hang fra et blåt nylonreb, som var spændt fast i en gammel loftsbjælke. Ved siden af hende lå den stol, hun havde stået på og sparket væk under sig, da hun valgte at tage sig eget liv. Det faktum, at en ung, rødhåret, nøgen kvinde havde hængt sig selv i et gammelt forladt gult hus midt på Fyn, var langt fra det værste, og var bestemt ikke grunden til, at Charlotte stod skælvende udenfor og røg på en cigaret, mens hun forsøgte at forklare politiet, hvad der var sket. Det var heller ikke det faktum, at hun med rød tusch havde tegnet mærkelige symboler overalt på sin krop, som havde slået Charlotte ud. For fra Susans Klausens lig kørte en rødbrun snor fra hendes underliv og ned på en blodig klump på gulvet, som nu lå livløst, hvis den så ellers nogensinde havde fået muligheden for at trække vejret. Jørgen fortrød nu mere end nogensinde, at han havde læst nogen af de fordømte ord i selvmordsbrevet, for en håndfuld ord gav genklang i hans tanker, mens han stod der og prøvede at forstå, hvordan nogen kunne tage en beslutning som denne.


”Den eneste følelse, der må være lige så gammel og grundfæstet som frygten for det ukendte, må være en moders kærlighed til sit barn.”


Jørgen skreg. Susan Klausen var gravid, da hun valgte at tage sit eget liv.


4.


Kim Petersen sad i et kunstigt belyst lokale på redaktion Nyheden, mens råmaterialet fra et interview kørte på en skærm ved siden af ham. Foran ham lå en række dokumenter, som han nøje gennemgik, mens han lyttede med på sidelinjen i interviewet.


Fra tid til anden glimtede han kort op på skærmen, før han vendte sin opmærksomhed tilbage mod dokumenterne, som lå spredt udover elevationsbordet. Dokumenterne bestod hovedsageligt af udskrifter af kommentarer fra et internetforum, SMS-beskeder og regnskaber fra flere små virksomheder, der alle sammen blev ejet af det samme holdingselskab eller af den samme person, som ejede det nævnte holdingselskab. I optagelserne var Kim delvist med i billedet, mens kameramanden forsøgte at holde trit. Sammen var de ved at indhente en jakkesæt beklædt mand midt i halvtredserne, som var på vej ind af en glasdør. Kim og kameramanden skyndte sig at blokere døren, så den kun kunne åbnes halvt. Jakkesættet var derved fanget direkte foran linsen. Manden skulle til at protestere, men før han fik chancen, haglede det allerede ned med spørgsmål fra journalist Kim Petersen. Manden var afvisende, præcis som Kim vidste, han ville være. Han tog et hiv af sin cigaret og skoddede den uopmærksomt i den kolde kaffe, i troen om at det var et askebæger, som stod ved siden af ham. Spørgsmål omkring hans formue, position, et internetforum for børn og unge, hans ansatte; jakkesættet var iskoldt.


”Kom så, din skiderik. Vis mig det så.” sagde han til jakkesættet på skærmen, imens hans digitale dobbeltgænger spillede rollen som interviewer i et krydsforhør. Manden var rig, veluddannet, og da spørgsmålet ramte ham, holdt han en solid maske. Som en veltrænet bokser lod han slaget glide af på sit tætbarberede ansigt og forsøgte at stikke af. Det var her, dobbeltgænger-Kim stak fotografiet ind foran hans ansigt.


”Kender du pigen på billedet her?” sagde han i kor med sig selv på skærmen. ”Hun er kun 14 år gammel og bor i Jyllinge.” Kim sad som tryllebundet til skærmen, mens han, billede for billede, studerede mandens ansigt. ”Vis mig det så for helvede, din syge stodder.” Mandens stål sikre udtryk blev for et splitsekund erstattet af noget andet. Kim tog fjernbetjeningen og spolede tilbage. Spørgsmålet blev gentaget, manden var ved at stikke af. Fotografiet blev trukket frem. ”Kom så. Vis mig det.” hviskede han næsten, mens han studerede alle dele af mandens ansigt; folderne omkring hans mundvige, rynkerne i hans pande og hans øjne. Han spolede tilbage, trykkede pause og tog et billede ad gangen. Igen blev manden standset ved døren - i stillbilleder. ”Vis mig at du har gjort det.” Billederne kørte,


Første spørgsmål, hans navn.


Han svarede ikke.


Internetforummet. Manden skulle til at stikke af.


Fotografiet af pigen kom frem.


Mandens øjne.


Forfra - en gang til.


Hans navn.


Ingen respons.


Internetforum. Manden gør tegn til flugt.


Fotografi.


Øjne.


”Smid det lort fra dig med det samme!” lød det idet døren sprang op til hans kontor, og Satan i kvindeform stormede ind.


”For fanden, Charlotte!” udbrød Kim i frustration. ”Ikke forstyrre. Kan du ikke læse?” Kims cigaret fløj næsten ud af munden på ham, men han nåede at fange den akavet med tungen, mens den stadig hang fast på hans underlæbe.


”Hold kæft og lyt til det her.” startede hun, mens hun smed en stor brun konvolut på hans bord, som landede med et smæld. ”Men først…” sagde hun, mens hun begyndte at tænde en cigaret.


”Men først hvad?” spurgte Kim utålmodigt.


”Ingen grund til at være spydig, Kim. Hvad end du har gang i, er det officielt sat på pause. Luk det lort!”


”Hvad fanden snakker du om? Jeg har arbejdet på det her i seks måneder. Jeg har ham. Jeg ved det!” protesterede Kim.


”Han er ligegyldig.” forklarede hun.


”Ligegyldig? Stodderen tjener penge på børneporno, og jeg siger til dig, at jeg har ham. Jeg skal bare bruge et ansigtsudtryk, et blik. Så har jeg ham.” fortsatte Kim.


”Glem ham. Kan du huske Johan Textor?” spurgte hun afvisende, mens hun rullede med øjnene af hans forklaring.


”Ved Tom, at historien er nedlagt med fucking hvad? Fire sekunders varsel?!”


”Det behøver du ikke bekymre dig om, jeg tager mig af Tom. Men Johan Textor kan du huske ham?”


”Ja! Berømt maler springer ud fra anden sal og der var et par forsider omkring hans selvmord, før han forsvinder fra folks tanker igen. Hvad så fucking hvad?”


”Hvad hvis han blev myrdet?” spurgte hun lumskt.


”Hvad fanden snakker du om?” Kim rettede sig op i sit sæde og opdagede, hvor ondt i ryggen han faktisk havde. Han havde som altid komplet og totalt mistet tidsfornemmelsen, og anede faktisk ikke længere, hvad klokken var.


”Det jo det, jeg prøver at fortælle dig, hvis du ellers lige vil være stille i fem minutter…” Charlotte sendte ham et lærerindeagtigt blik over brillerne, mens hun ventede på et respons. Et blik Kim på et hvert andet tidspunkt havde fundet sexet, men lige her gjorde det ikke andet end at irritere ham bundløst. Kim svarede med et suk og et par hejste skuldre. ”Godt… Lyt…” hun tog en side frem fra konvolutten på bordet og læste højt.


”Med dette brev håber jeg at kunne fjerne denne misforståelse, og samtidig vil jeg forsøge at fortælle sandheden om Mergelø og Johan Textor, som jeg dræbte for knapt ni måneder siden. Det er sandt, at der var en efterforskning, og det er også sandt, at selvom mit navn var nævnt i sagen, var det kun flygtigt og uklart.”


Hun kiggede op fra brevet og studerede hans reaktion.


”Hvad siger du?”


”Til hvad?” spurgte han uinteresseret.


”Det her brev er skrevet af Susan Klausen.” fortsatte hun.


”Og hun er?”


”Kan du ikke huske den pige, som løb hjemmefra. Hun var nævnt kort i efterforskningen af Textors død?”


”Siger mig ikke rigtig noget…” Kim forsøgte at gennemsøge sin tanker, men forgæves. Det var et blankt område. Det eneste, der fyldte noget, var jakkesættet på skærmen, som nu stod fastfrosset i sin bevægelse. Fanget, præcis som Kim følte sig lige nu.


”Lige meget. Hun blev nævnt, men det er ikke det interessante. Det her er historien om den pige, som slog den verdensberømte Johan Textor ihjel.” Kim lyttede, men historien fangede ham ikke, og han kunne se på Charlotte, at hun vidste det. ”Amen…” sukkede hun, så gik hun tilbage til døren og kaldte efter Jørgen. Kim kunne høre ham svare længere nede ad gangen, mens Charlotte vendte sin opmærksomhed tilbage til Kim. ”Susan Klausen er død, Kim. Selvmord, og det her er hendes tilståelse.”


”Hva-…”


”Slå over på News.” afbrød hun,


”Ehm… man må ikke ryge herinde.” kommenterede Jørgen, da han kom ind i det røgfyldte lokale.


”Hold nu kæft, Jørgen.” kastede Charlotte tilbage, hvorefter hun tog et stort hiv af sin smøg. Kim skiftede fra HMDI1 til News, hvor billedet skiftede fra det rige, glatbarberede pædofile jakkesæt over til et gult hus midt ude på Lars Tyndskids mark, som politiet var i gang med at afspærre. Fra teksten på skærmen at bedømme foregik det i et område midt på Fyn. ”GROTESKT SELVMORD…” startede teksten, som kørte over skærmen. Kim sagde ikke noget, mens han så billeder af det gule hus i baggrunden. En journalist fra News teamet fremlagde den smule, de kunne sammenfatte fra situationen - en ung kvinde havde hængt sig selv, politiet havde kun fundet hende grundet et anonymt tip fra en bekymret samfundsborger, der mente at have set aktivitet i huset de sidste par dage, men pludselig var det ophørt.


”Vis ham det.” sagde Charlotte til Jørgen. Han svarede ikke, men stod blot som en statue. ”Kom nu, Jørgen!” fortsatte Charlotte utålmodigt. Kim havde kendt Jørgen i snart fire år, og vidste, at han til tider faldt lidt ind i sig selv, men det var som regel kun, når han tog billeder. Jørgen begyndte modvilligt at finde noget frem på sit kamera og rakte det til Kim. Han tog imod det, men ventede et øjeblik med at kigge på indholdet, da han så store perler af sved løbe ned ad Jørgens ansigt.


”Det er ikke for sarte sjæle, Kim.” sagde Jørgen, mens han sank en klump i halsen. Kim og Jørgen låste øjne med hinanden et øjeblik, og lokalet var unaturligt stille. Kim vristede til sidst blikket væk fra Jørgens til det lille display i midten.


Der gik et øjeblik, før det gik op for ham, hvad han egentlig kiggede på, men da han først gennemskuede den sande natur ved den obskure skikkelse, fik han det dårligt. Hvis det ikke var fordi, det var Jørgen selv, som rakte ham kameraet, og at han allerede havde bekræftet, at det var hans egne billeder, ville Kim have troet, det havde været en amatør, måske en praktikant, men ikke Jørgen Henningsens arbejde.


Efter et øjeblik kunne han se den nøgne unge kvinde, som hang fra loftet. Hun var rødhåret, slank og hang i et blåt nylonreb, som var spændt fast i en bjælke, der gik på tværs i loftet. Hendes krop var dækket af symboler lavet i rød maling eller tusch, som hovedsageligt bestod af sære irregulære cirkler og linjer, der skar på tværs af hinanden. Hendes underliv var rødt, men ikke af tusch eller maling, det var tydeligt, at det var af blod. Kim swipede videre, hvor et billede af et dødt ansigt stirrede tilbage på ham med opspærrede, blanke øjne. Hendes læber var blå og livløse, og hendes hud var hvid som sne - næsten blåhvid, som sne kan se ud på en mark eller egn, kort tid før solen går ned. Men værst var hendes øjne; de var hvidblå som skummetmælk, og deres overflade blank som et spejl. Det var som at kigge ned i en frossen brønd. Huden kunne være naturlig bleg, håret uvasket og derfor filtret og dødt. Selv udtrykket på hendes ansigt kunne affejes, det kunne være en dukke, der hang fra loftet eller blot en god skuespiller, men øjnene. Kim gøs inden i. En dårlig smag kom frem i hans mund, smagen af et surt opstød som var på vej. Øjnene, det var dem, som afslørede, at hun for alvor var død.


”Fy for helvede… Hvordan fanden har I skaffet det?” Da ingen svarede ham, swipede han instinktivt videre og kiggede flygtigt på det næste billede. ”Ej for fanden i helvede!” udbrød han, da han så en blodig klump på gulvet. Ved et hurtigt øjekast var det næsten umuligt at forstå, hvad det var, han kiggede på, men da hans hjerne endelig havde ladet brikkerne falde på plads, begyndte han at se visse træk, som fik hårene på hans nakke til at stritte. En rødbrun arm med små krummede fingre. Et par ben som var trykket helt op til den lille krop. Han takkede inderligt en højere magt for, at babyen lå på maven, så han ikke kunne se dets lille ansigt. Han kastede kameraet på bordet med et bump. Jørgen hoppede, idet kameraet ramte bordet, og tog det hurtigt til sig, og undersøgte det instinktivt for skader.


”Er der nogen, som kan forklare det lort, jeg lige har kigget på?” spurgte han bestemt. Jørgen stoppede sin gennemgang af kameraet. Han startede med at forklare, hvordan han havde gennemgået nogen af de henvendelser, de havde fået fra befolkningen, da han faldt over konvolutten. Charlotte blev utålmodig og overtog forklaringen, men hun gennemgik kun flygtigt besøget i det gule hus. Efter de havde forklaret sig, sad Kim et øjeblik og lod det hele synke ind.


”Så lad mig lige få det her på det rene.” sagde han efter noget tid. ”Vi har modtaget det her selvmordsbrev og tilståelse af Johan Textors mord, samt en større konspirationsteori. Og i stedet for at gå direkte til politiet valgte I selv at gå ind på et aktivt gerningssted, tage billeder, ringe anonymt til politiet, stikke af og nu skjule information om ikke blot en selvmordssag, men også en formodet mordsag?”


”Ja, når du siger det på den måde, lyder det jo ret skidt.” kommenterede Charlotte, som pludselig havde transformeret sig - først fra djævlen selv, som bragte storm og uvejr ind på hans kontor, til den sexede men irriterende lærerinde med den røde læbestift, det nøddebrune hår sat op i en hestehale og brillerne næsten ude på næsetippen, og nu til den udskældte lille pige, som udmærket godt vidste, hun havde lavet noget, hun ikke måtte for de voksne. ”Men altså. De er jo begge døde, og lige nu står vi med årtiets historie. Så vidt vi ved, er det kun den her redaktion, som har fået tilsendt materialet.”


Og tilbage til djævlen igen, tænkte Kim uden at sige noget højt. Kim skulle til at indvende, men før han fik chancen, kom Charlotte ham i forkøbet. ”Hør Kim. Jeg giver dig den her. Glem alt om pædofiljakkesættet og koncentrer dig om den her sag. Hvis du nailer historien her, er du sikret en pris som årets journalist, og vi kommer til at blive stinkende rige af al den pressedækning, den udsendelse vil få.” fortsatte hun. Igen skulle Kim til at indvende, men igen kom Charlotte ham i forkøbet. ”Jeg ved, du skal til at brokke dig, det skal du altid, men det pis springer vi over i dag, Kim. Jeg er din redaktør, og jeg fortæller dig, at det her er sagen. Du har en måned. Det er så lang tid, jeg kan spinde den her sag, før den bliver kold og kedelig. Kan du klare det?” Kim sukkede dybt, mens han tog en dyb indånding af en frisk cigaret.


”For fanden…” han strakte sig, rakte armen frem og tog konvolutten op. Den var tung af papir. Men det var mere end bare papir. Det var en unævnelig byrde. Billederne fra det gule hus var allerede begyndt at hjemsøge ham. Susan Klausen og hendes barn havde smeltet sig sammen med den brune konvolut, og nu tyngede de den ned med al deres kræft. Han kiggede på Jørgen og Charlotte på skift. Jørgen lignede som altid en halvtyk lille dreng, som havde gjort noget forkert, mens Charlotte stod som den sexede forretningskvinde med det iltre temperament. ”Fair nok. Men det kræver fandeme en lønforhøjelse.”


Charlotte smilede.


”Det kommer an på resultatet. Jeg vil efterlade dig med det. Happy hunting!” sagde hun lidt for muntert, mens hun forlod lokalet. Kim fnøs af dem begge to. Jørgen fulgte hurtigt efter hende.


”Fucking lort…” udbrød Kim for sig selv, efter de var gået. Han kastede endnu et blik på TV’et, hvor team News fortsatte med at rapportere stort set ingenting, andet end der var fundet en død teenager, man ikke en gang kunne identificere endnu, som havde hængt sig selv i et gult hus på Midtfyn. Han tog en tår af kaffen og spyttede den lige så hurtigt ud igen. ”For helvede!” råbte han, da den smagte af aske. ”Fucking lorte dag.”


Han smækkede fødderne op på bordet, tog konvolutten i hånden og gik i gang med at læse.

